EPISTOLA CL. AD MAURUM.  (Anno 802.)   Petit a Mauro (Rabano) libellum sibi promissum.
Benedicto sancti Benedicti puero Mauro Albinus salutem
Libellum quem me rogante scribi promisisti, rogo ut tua faciat promissio firma et mea impleatur laetitia. Multis haurientibus fons non siccatur venae vivae, ita nec vestra minuitur sapientia, tametsi nostra inde hauriat indigentia. Noli spernere me rogantem, nec te promittentem abnuere; sed veritas tua fiat satietas mea. Dilige diligentem te, et da petenti, ut omnia. Quia lex mandat parenti placere. Valeas feliciter cum pueris tuis, et in populo charitatis orantes pro me fratres saluta.